Președintele Rusiei, Vladimir Putin, a făcut noi declarații privind extinderea războiului din Ucraina în alte țări europene. Poziția lui vine după ce Moscova a acuzat NATO că se pregătește pentru un conflict militar, iar Ucraina a cerut liderilor occidentali să-i furnizeze avioane de luptă F-16.
Ultima săptămână a fost marcată de schimburi de replici între liderii occidentali și cei de la Moscova, într-un context al relațiilor diplomatice extrem de sensibil. Baza aeriană 57 de la Mihail Kogălniceanu, situată în apropierea orașului port Constanța, se vrea extinsă și modernizată.
Rusia consideră această hotărâre o tactică a organizației NATO de a consolida flacul estic pentru un război pe care l-ar avea în plan și acuză Occidentul că-și dorește un conflict militar. Între timp, Ucraina solicită avioane de luptă F-16, despre care se spune că pot purta și arme nucleare.
În contextul de față, președintele Rusiei a făcut noi declarații. Vladimir Putin a vorbit, într-un mesaj destinat piloților din forțele aeriene ruse, despre planurile sale privind starea actuală europeană. Liderul de la Kremlin a subliniat că NATO se extinde vertiginos spre est, pentru prima dată după 1991.
Chiar dacă NATO își consolidează flancul estic, Vladimir Putin neagă intențiile sale de a extinde războiul din Ucraina în alte state europene, potrivit unei transcrieri a Kremlinului publicată joi, 28 martie 2024:
"Nu avem intenții agresive față de aceste state. Ideea că vom ataca o altă țară (Polonia, statele baltice și Cehia) este un nonsens total. E doar o prostie".
Vladimir Putin a fost solicitat să comenteze și situația avioanelor de luptă F-16, pe care Occidentul le-a promis Ucrainei. Belgia, Danemarca, Norvegia și Olanda vor să doneze aeronave de acest tip țării în care Rusia poartă război. În plus, o coaliție de țări s-a ofert să ajute la instruirea piloților ucraineni.
Ministrul de externe de la Kiev, Dmitro Kuleba, a dezvăluit în public că avioanele de luptă F-16 ar trebui să ajungă în Ucraina pe parcursul următoarelor luni. Președintele Rusiei spune că nici aeronavele, nici antrenarea piloților nu vor schimba lucrurile pe terenul de luptă.
"Vom distruge avioanele cum distrugem astăzi tancurile, vehiculele blindate și alte echipamente, inclusiv lansatoarele multiple de rachete", a declarat Vladimir Putin.
Liderul de la Kremlin a precizat că avioanele de luptă F-16 ar putea să poarte și arme nucleare și că, dacă vor fi folosite de pe aerodromuri din țări terțe, vor deveni ținte legitime pentru Rusia.